b'\n_START_ARTICLE_\nVannstoffballong\n_START_PARAGRAPH_\nVannstoffballong er et luftfart\xc3\xb8y, en ballong fylt med vannstoff. Den moderne betegnelsen p\xc3\xa5 vannstoff er hydrogen._NEWLINE_P\xc3\xa5 grunn av eksplosjonsfaren benyttes i dag nesten bestandig edelgassen helium som oppdriftsmedium. Helium gir mindre oppdrift og er mer kostbart enn hydrogen, men er ikke brennbart._NEWLINE_Organisert bruk av vannstoffballonger er kjent fra beleiringen av Paris i 1870 for \xc3\xa5 sende kur\xc3\xa9rer ut fra den beleirede by. Det ble da sendt opp et 60-talls ballonger. En av disse ballongene, \xc2\xabLa Ville d\xe2\x80\x99Orl\xc3\xa9ans\xc2\xbb, kom ut av kurs og havnet i Norge, p\xc3\xa5 Lifjell._NEWLINE_En forl\xc3\xb8per til luftballong ble lansert av italieneren Francesco Lana Terzi i 1670._NEWLINE_Bergenseren Francesco Alexandro Cetti regnes som Norges og Nordens f\xc3\xb8rste aeronaut da han foretok en oppstigning med en selvlaget ballong den 20. august 1890. Han foretok i de p\xc3\xa5f\xc3\xb8lgende \xc3\xa5r flere hundre oppstigninger, deriblant en distanseflyging \xc3\xb8stover fra Bergen over Ulriken til Samnanger (ca. 25 km).'